Ανακοίνωση για την έναρξη ενδιάμεσης επανεξέτασης των μέτρων αντιντάμπινγκ και κατά των επιδοτήσεων που εφαρμόζονται στις εισαγωγές σολομού Ατλαντικού εκτροφής, καταγωγής Νορβηγίας

(2001/C 188/04)

Η Επιτροπή έλαβε αίτηση μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2) (ο "βασικός κανονισμός αντιντάμπινγκ") και το άρθρο 19 παράγραφος 1 του κανονισμού (ΕΚ) αριθ. 2026/97 του Συμβουλίου(3) (ο "βασικός κανονισμός κατά των επιδοτήσεων") των μέτρων που επιβλήθηκαν στις εισαγωγές σολομού Ατλαντικού εκτροφής, καταγωγής Νορβηγίας.

1. Αίτηση επανεξέτασης

Η αίτηση υποβλήθηκε από τη νορβηγική εταιρεία Gje-Vi AS ("ο αιτών") με σκοπό να εξεταστεί αποκλειστικά η μορφή των μέτρων αντιντάμπινγκ και κατά των επιδοτήσεων, στο βαθμό που αφορούν αυτήν την εταιρεία.

2. Προϊόν

Το υπό εξέταση προϊόν είναι ο σολομός Ατλαντικού εκτροφής που υπάγεται προς το παρόν στους κωδικούς ΣΟ ex 0302 12 00 (κωδικοί Taric 0302 12 00 21, 0302 12 00 22, 0302 12 00 23 και 0302 12 00 29 ), ex 0303 22 00 (κωδικοί Taric 0303 22 00 21, 0303 22 00 22, 0303 22 00 23 και 0303 22 00 29 ), ex 0304 10 13 (κωδικοί Taric 0304 10 13 21 και 0304 10 13 29 ) και ex 0304 20 13 (κωδικοί Taric 0304 20 13 21 και 0304 20 13 29 ).

3. Ισχύοντα μέτρα

Επιβλήθηκαν οριστικοί δασμοί αντιντάμπινγκ και αντισταθμιστικοί δασμοί στις εισαγωγές του υπό εξέταση προϊόντος με τους κανονισμούς του Συμβουλίου (ΕΚ) αριθ. 1890/97(4) και 1891/97(5). Ωστόσο, η μορφή των δασμών που καθορίζονται σ' αυτούς τους δύο κανονισμούς επανεξετάστηκε αργότερα και οι δύο κανονισμοί αντικαταστάθηκαν από τον κανονισμό (ΕΚ) αριθ. 772/1999 του Συμβουλίου(6).

Παράλληλα με την επιβολή των οριστικών δασμών, έγιναν αποδεκτές οι αναλήψεις υποχρεώσεων που προτάθηκαν από 190 Νορβηγούς εξαγωγείς (εκ των οποίων και ο αιτών), με την απόφαση 97/634/ΕΚ(7) της Επιτροπής. Προτείνοντας τις αναλήψεις υποχρεώσεων, οι εταιρείες συμφώνησαν να τηρήσουν ορισμένες ελάχιστες τιμές εισαγωγής για το υπό εξέταση προϊόν και να υποβάλλουν στην Επιτροπή, εντός των κατάλληλων προθεσμιών, περιοδικές εκθέσεις σχετικά με τις πωλήσεις τους στην Κοινότητα.

Λόγω της καθυστερημένης παραλαβής των εκθέσεων πωλήσεων, θεωρήθηκε ότι παραβιάστηκαν οι όροι των αναλήψεων υποχρεώσεων του αιτούντος. Ως εκ τούτου, ανακλήθηκε η αποδοχή των αναλήψεων υποχρεώσεων με τον κανονισμό (ΕΚ) αριθ. 651/98 της Επιτροπής(8) και αντ' αυτών επιβλήθηκαν οριστικοί δασμοί αντιντάμπινγκ και αντισταθμιστικοί δασμοί με τον κανονισμό (ΕΚ) αριθ. 772/98 του Συμβουλίου(9).

4. Λόγοι της επανεξέτασης

Ο αιτών παρείχε επαρκή αποδεικτικά στοιχεία σχετικά με τη σημαντική αλλαγή των συνθηκών μετά την επιβολή των δασμών κατά των εξαγωγών του προς την Κοινότητα, ειδικότερα όσον αφορά την εσωτερική αναδιοργάνωσή του. Ο αιτών επιθυμεί τώρα να προσφέρει εκ νέου ανάληψη υποχρέωσης ως προς τις τιμές και δηλώνει ότι, λόγω αυτών των αλλαγών, αυτή η ανάληψη υποχρέωσης θα είναι αποτελεσματική και εφικτή. Πάνω σ' αυτή τη βάση, η τρέχουσα μορφή των μέτρων δεν φαίνεται πλέον αναγκαία για να εξουδετερώνονται αποτελεσματικά οι ζημιογόνες επιπτώσεις του ντάμπινγκ και των επιδοτήσεων, εφόσον η ανάληψη υποχρέωσης είναι κατάλληλη.

5. Διαδικασία

Η Επιτροπή, αφού αποφάσισε, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία για την έναρξη μερικής ενδιάμεσης επανεξέτασης για την εταιρεία Gje-Vi AS, κινεί επανεξέταση σύμφωνα με το άρθρο 11 παράγραφος 3 του βασικού κανονισμού αντιντάμπινγκ και το άρθρο 19 παράγραφος 1 του βασικού κανονισμού κατά των επιδοτήσεων.

Αυτή η επανεξέταση περιορίζεται αποκλειστικά στο να διαπιστωθεί κατά πόσον η ανάληψη υποχρέωσης που πρότεινε αυτή η εταιρεία μπορεί να γίνει αποδεκτή.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή θα αποστείλει ερωτηματολόγιο στον αιτούντα.

Η προθεσμία για την παραλαβή πλήρους απάντησης σ' αυτό το ερωτηματολόγιο, καθορίζεται στο σημείο 6 κατωτέρω.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία, υπό την προϋπόθεση ότι είναι σε θέση να αποδείξουν ότι ενδέχεται να θιγούν από τα αποτελέσματα της έρευνας.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

Όλες οι παρατηρήσεις ή η αίτηση για ακρόαση υποβάλλεται γραπτώς στην κατωτέρω διεύθυνση και πρέπει να περιλαμβάνει την ονομασία, τη διεύθυνση, τον αριθμό τηλεφώνου, φαξ ή/και τηλετύπου των ενδιαφερομένων μερών.

6. Προθεσμία

Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της παρούσας ανακοίνωσης ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση.

Είναι επομένως προς το συμφέρον αυτών των μερών να επικοινωνήσουν πάραυτα με την Επιτροπή στην ακόλουθη διεύθυνση: Ευρωπαϊκή Επιτροπή Γενική Διεύθυνση Εμπορίου

Διεύθυνση Γ

TERV 0/24

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05.

7. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού αντιντάμπινγκ, και στο άρθρο 28 του βασικού κανονισμού κατά των επιδοτήσεων.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλαντικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 288 της 21.10.1997, σ. 1.

(4) ΕΕ L 267 της 30.9.1997, σ. 1.

(5) ΕΕ L 267 της 30.9.1997, σ. 19.

(6) ΕΕ L 101 της 16.4.1999, σ. 1, όπως τροποποιήθηκε τελευταία από τον κανονισμό (ΕΚ) αριθ. 2606/2000 (ΕΕ L 301 της 30.11.2000, σ. 61).

(7) ΕΕ L 267 της 30.9.1997, σ. 81· απόφαση όπως τροποποιήθηκε τελευταία από την απόφαση 2000/744/ΕΚ (ΕΕ L 301 της 30.11.2000, σ. 82).

(8) ΕΕ L 88 της 24.3.1998, σ. 31.

(9) ΕΕ L 111 της 9.4.1998, σ. 10.